Avainsanat

Tiivistelmä



Avainsanat

1. Henkilöstö - Palkkaus - Perhelisät - Kotitalouslisä - Myöntämisedellytykset - Avioliiton käsite - Rekisteröity kumppanuussuhde ei kuulu käsitteen alaan

(Henkilöstösääntöjen liitteessä VII olevan 1 artiklan 2 kohdan a alakohta)

2. Henkilöstö - Palkkaus - Perhelisät - Kotitalouslisä - Myöntämisedellytykset - Avioliitto - Sukupuoleen perustuva syrjintä - Naisten ja miesten samapalkkaisuusperiaatteen loukkaaminen - Loukkaamista ei ole tapahtunut

(EY:n perustamissopimuksen 119 artikla (EY:n perustamissopimuksen 117-120 artikla on korvattu EY 136-143 artiklalla; henkilöstösääntöjen liitteessä VII olevan 1 artiklan 2 kohdan a alakohta)

3. Henkilöstö - Yhdenvertainen kohtelu - Rekisteröity kumppanuussuhde ja avioliitto - Käsite - Tilanteet, jotka eivät ole toisiinsa verrattavissa

4. Yhteisön oikeus - Periaatteet - Perusoikeudet - Perhe-elämän suoja - Kotitalouslisän epääminen virkamieheltä - Euroopan ihmisoikeussopimuksen 8 artiklassa tarkoitettu yksityis- ja perhe-elämään puuttuminen - Päätös ei ole tällainen

(Euroopan ihmisoikeussopimuksen 8 artikla; henkilöstösääntöjen liitteessä VII olevan 1 artiklan 2 kohdan a alakohta)

Tiivistelmä

1. Yhteisöjen lainsäätäjä on myöntänyt henkilöstösääntöjen liitteessä VII olevan 1 artiklan 2 kohdan a alakohdan perusteella oikeuden kotitalouslisään ainoastaan avioliittoon perustuville kotitalouksille ja vain lainsäätäjä voi halutessaan toteuttaa toimenpiteet, joilla tähän tilanteeseen on mahdollista vaikuttaa, esimerkiksi henkilöstösääntöjä muuttamalla.

Rekisteröidyn kumppanuussuhteen ainoastaan osittainen rinnastaminen avioliittoon joissakin jäsenvaltioissa ei voi merkitä sitä, että pelkästään tulkinnan avulla henkilöstösäännöissä käytetyn naimisissa olevan virkamiehen käsitteeseen sisällytettäisiin henkilöt, joita koskee jokin muu oikeudellinen järjestely kuin avioliitto.

Avioliittokäsite, sellaisena kuin se on tunnustettu kaikissa jäsenvaltioissa, merkitsee kahden eri sukupuolta olevan henkilön välistä liittoa. Vaikka vuodesta 1989 alkaen yhä useammat jäsenvaltiot ovat perustaneet avioliiton rinnalle oikeudellisia järjestelyjä, joissa eri tyyppiset, kahden samaa tai eri sukupuolta olevan henkilön väliset liitot tunnustetaan oikeudellisesti ja niillä katsotaan olevan samat tai vastaavat vaikutukset kuin avioliitolla niin suhteen osapuolten kuin kolmansienkin osalta, nämä sellaisten parisuhteiden rekisteröintiä koskevat järjestelyt, joita ei tähän asti ole tunnustettu laissa, on monimuotoisuudestaan riippumatta kyseisissä jäsenvaltioissa kaikki pidetty erillään avioliitosta. Tällaisessa tilanteessa yhteisöjen tuomioistuin ei voi tulkita henkilöstösääntöjä siten, että avioliittoon rinnastettaisiin sellainen lakiin perustuva asema, joka on pidetty erillään avioliitosta.

( ks. 34-39 kohta )

2. Henkilöstösääntöjen liitteessä VII olevan 1 artiklan 2 kohdan a alakohtaa, jossa kotitalouslisä varataan ainoastaan naimisissa olevalle virkamiehelle, ei voida pitää syrjivänä asianomaisen henkilön sukupuolen vuoksi eikä näin ollen myöskään perustamissopimuksen 119 artiklan (perustamissopimuksen 117-120 artikla on korvattu EY 136-143 artiklalla) vastaisena.

Sillä, onko kyseinen virkamies mies vai nainen, ei ole merkitystä tämän perhelisän myöntämisen kannalta.

( ks. 46 kohta )

3. Yhdenvertaisen kohtelun periaatetta sovelletaan toisiinsa verrattavissa tilanteissa oleviin henkilöihin. Sen selvittämiseksi, onko sen virkamiehen tilanne, joka on rekisteröinyt parisuhteensa samaa sukupuolta olevan henkilön kanssa, verrattavissa naimisissa olevan virkamiehen tilanteeseen, yhteisöjen tuomioistuimen on otettava huomioon koko yhteisön alueella asiasta vallitsevat käsitykset.

Koska samaa tai eri sukupuolta olevien henkilöiden välisten parisuhteiden tunnustamista koskeva tilanne on yhteisön jäsenvaltioissa lainsäädännöllisesti erittäin vaihteleva, eikä avioliittoa ole missään rinnastettu muihin parisuhteen lakiin perustuviin muotoihin, sellaisen virkamiehen tilannetta, joka on rekisteröinyt kumppanuussuhteensa jossakin jäsenvaltiossa, ei voida pitää samankaltaisena henkilöstösääntöjen soveltamisen kannalta kuin naimisissa olevan virkamiehen tilannetta.

( ks. 48-51 kohta )

4. Yhteisöjen toimielimen päätös evätä virkamieheltään kotitalouslisä ei ole vaikuttanut tämän virkamiehen siviilisäätyyn, ja koska kyse on ainoastaan virkamiehen ja tämän työnantajan välisestä suhteesta, tilanteessa ei ole sellaisenaan kyse minkäänlaisesta henkilökohtaisten tietojen toimittamisesta muille kuin tämän toimielimen hallinnosta vastaaville elimille. Tällaista päätöstä ei siis voida pitää ihmisoikeuksista ja perusvapauksista tehdyn yleissopimuksen 8 artiklassa tarkoitettuna puuttumisena yksityis- ja perhe-elämään.

( ks. 59-60 kohta )